Y wi yixetzelex cuma ri winek ri xa riqꞌui re ruwachꞌulef quicukuban wi quicꞌuꞌx,
tinatej chiwe chi ma xu (xe) ta wi chiwe riyix queriꞌ niquiben,
xa can queriꞌ chukaꞌ quibanon pe chuwe riyin.
Wi riyix xa ta yix junan quiqꞌui ri winek ri xa riqꞌui re ruwachꞌulef quicukuban wi quicꞌuꞌx,
can ta yixcajoꞌ jabel.
Pero riyin can xixinchaꞌ yan pe chiquicojol y ma yix junan ta chic quiqꞌui,
y rumariꞌ yixquetzelaj.
Can tinatej cꞌa chiwe ri xinbij chiwe,
chi ri mozo ma ya ta riꞌ ri más ta nim rukꞌij que chuwech ri patrón.
Y wi riyin ri Iwajaf yinetzelex cuma ri winek y cꞌo pokon niquiben chuwe,
riyix chukaꞌ xa can queriꞌ xtiban chiwe.
Pero ri winek ri niquiben ri nubij ri nuchꞌabel riyin,
xa can niquiben chukaꞌ ri nibij riyix chique.
Ronojel cꞌa ri pokonal riꞌ xticꞌulwachij pa quikꞌaꞌ,
ruma ma quetaman ta ruwech ri Dios ri yin takayon pe,
y rumariꞌ yixquetzelaj,
ruma icukuban icꞌuꞌx wuqꞌui riyin.
Y wi man ta xipe riyin chuwech re ruwachꞌulef chukꞌalajsaxic ri nuchꞌabel,
riyeꞌ can ta yecowin niquibij chi majun quimac.
Yacꞌa re wacami,
ruma riyin xipe chuwech re ruwachꞌulef y xinquetzelaj,
rumariꞌ riyeꞌ can ma xquecowin ta xtiquibij chi majun quimac.
Ri can yeꞌetzelan wuche (wixin) riyin,
can ma xu (xe) ta cꞌa riyin ri yinquetzelaj,
xa can nikꞌalajin cꞌa chi queriꞌ chukaꞌ niquiben chare ri Nataꞌ.
Y man ta jun quimac,
wi ta riyin man ta nbanon nimaꞌk tak milagros chiquiwech,
milagros ri majun chic jun banayon ta.
Yacꞌa re wacami riyeꞌ can xquitzꞌet yan ri milagros riꞌ y ma riqꞌui wi riꞌ xa yinquetzelaj riyin y niquetzelaj chukaꞌ ri Nataꞌ.
Ronojel cꞌa reꞌ,
can ntajin chic rubanic,
can achiꞌel nubij ri tzꞌibatal ca chupan ri ruchꞌabel ri Dios:
Yinquetzelaj y xa ma kꞌalaj ta achique ruma,
ruma majun numac.
Quecꞌariꞌ ri tzꞌibatajnek ca.
Yacꞌa tek riyin yin tzolijnek chic chilaꞌ chicaj riqꞌui ri Nataꞌ,
xtintek cꞌa pe ri Lokꞌolaj Espíritu ri xtitoꞌo iwuche (iwixin),
y xquixrutijoj cꞌa riqꞌui ri kitzij.
Y ri Lokꞌolaj Espíritu riꞌ riqꞌui cꞌa ri Nataꞌ nipe wi,
y tek xtipe,
can xquirukꞌalajsaj chukaꞌ riyin.
Y riyix can xquinikꞌalajsaj cꞌa chukaꞌ chiquiwech ri winek;
ruma chi can pa rutiquiribel pe ri yixcꞌo pe wuqꞌui.
Y ronojel cꞌa reꞌ,
can xinbij cꞌa chiwe,
riche (rixin) chi riyix niwetamaj yan ca y man ta jun nibano chiwe chi yixtzak.
Xquixokotex cꞌa pe pa tak jay ri kas nicꞌut wi ri ruchꞌabel ri Dios.
Y can xtapon wi cꞌa chukaꞌ ri kꞌij tek ri winek xquixquicamisaj y pa quicꞌuꞌx riyeꞌ chi can rusamaj ri Dios yetajin chubanic.
Quecꞌariꞌ ri xquequibanalaꞌ ri winek chiwe,
ruma ma quetaman ta ruwech ri Nataꞌ y ma quetaman ta chukaꞌ nuwech riyin.
Can ronojel cꞌa reꞌ nbij yan ca chiwe,
riche (rixin) chi tek xtapon ri kꞌij riꞌ,
xa can yacꞌariꞌ tek xtinatej chiwe chi can ronojel riꞌ xa can nbin chic ca chiwe.
Ronojel reꞌ can ma xinyaꞌ ta cꞌa rubixic chiwe ri pa rutiquiribel pe,
ruma can cꞌa yincꞌo na iwuqꞌui.